แบงก์เพิ่มจุดตั้งเอทีเอ็ม
น้ำท่วมขยายวงจะปิดสาขาหนีเตือนคนถอนเงินสดสำรองไว้
25 ต.ค. 2554

น้ำท่วมขยายวงจะปิดสาขาหนีเตือนคนถอนเงินสดสำรองไว้
 สมาคมธนาคารไทยเตรียมหารือแก้ปัญหาเพิ่มจุดตั้งเอทีเอ็มช่วยประชาชนในเขตน้ำท่วม
แหล่งข่าวจากสมาคมธนาคารไทย เปิดเผยว่า ทางสมาคมอาจจะต้องเชิญประชุมสมาชิกเพื่อหารือในเรื่องการติดตั้งตู้เอทีเอ็มในพื้นที่ประสบภัยน้ำท่วม เพราะน้ำท่วมเริ่มขยายวงกินพื้นที่ที่เป็นจุดให้บริการมากขึ้นเรื่อยๆ ซึ่งอาจจะสร้างปัญหาให้กับประชาชน ซึ่งบางธนาคารปิดให้บริการในบางจุดไปก่อนเพราะกลัวน้ำท่วม
ทางด้านธนาคารกรุงไทยนั้น นางเยาวลักษณ์ พูลทอง ผู้ช่วยผู้จัดการใหญ่อาวุโสธนาคารกรุงไทย กล่าวว่า ธนาคารได้เตรียมรถเอทีเอ็ม เคลื่อนที่ทั้งหมด 80 คัน เข้าช่วยลูกค้าที่ต้องการกดเงินสดผ่านเอทีเอ็ม เนื่องจากขณะนี้น้ำได้ท่วมสาขาและที่ตั้งของเอทีเอ็มมากขึ้น 
อย่างไรก็ดีรถเอทีเอ็มเคลื่อนที่อาจไม่สามารรถให้บริการในพื้นที่น้ำท่วมสูงได้ แต่จะพยายามเข้าไปในจุดที่รถยังเคลื่อนตัวได้แม้จะมีน้ำท่วมบ้าง โดยเฉพาะในบริเวณที่มีชุมชนจำนวนมาก เช่น บริเวณดอนเมือง แม้น้ำจะท่วม แต่ถนนวิภาวดีบางช่วงไม่ได้ท่วมทุกจุด 
ขณะนี้สาขาของธนาคารได้ปิดทำการ 30 แห่ง เอทีเอ็ม 340 เครื่อง โดยทุกธนาคารได้ประสานกับธนาคารแห่งประเทศไทย (ธปท.) อย่างใกล้ชิด เพื่อให้ลูกค้าหาจุกกดเงินสดได้ 
ด้านนายไชยฤทธิ์ อนุชิตวรวงศ์ ผู้ช่วยผู้จัดการใหญ่ธนาคารกรุงเทพ กล่าวว่า ขณะนี้ธนาคารอยู่ระหว่างเตรียมยกเครื่องเอทีเอ็มรองไว้บนที่สูง โดยจะพยายามให้เครื่องเอทีเอ็ม พ้นน้ำที่อาจท่วมถึง เนื่องจากเข้าใจว่าลูกค้าต้องการกดเงินสดในช่วงนี้ แต่ที่เอทีเอ็มถูกน้ำท่วมจำนวนมาก 
อย่างไรก็ตามธนาคารเตรียมหารือในสมาคมธนาคารไทยและธปท. เพื่อหาจุดที่ลูกค้าสามารถกดเอทีเอ็มได้ โดยพยายามแจ้งให้ลูกค้าทราบจุดที่ตั้งเครื่องเอทีเอ็ม 
ที่ผ่านมา ยอมรับว่าการหารือของแต่ละธนาคารกับ ธปท. จะเป็นภาพกว้าง แต่ขณะนี้จะพยายามดูแลรายละเอียดในเชิงลึกโดยเฉพาะการกดเงินสดของลูกค้าที่มีปัญหาอยู่ในขณะนี้
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เตือนประชาชนว่า ให้เตรียมเบิกเงินสดติดตัวไว้ส่วนหนึ่ง เนื่องจากหากน้ำท่วม ธนาคารในพื้นที่ประสบภัยอาจต้องตัดกระแสไฟฟ้า ตู้เอทีเอ็มจะไม่สามารถใช้งานได้ตามปกติ หากผู้ประสบภัยคนใดทำเอกสารหายระหว่างน้ำท่วมสามารถนำบัตรประชาชนไปแจ้งความและยืนยันตัวเองกับทางธนาคารได้
ด้านนายชาติศิริ โสภณพนิช ประธานสมาคมธนาคารไทย กล่าวว่า ในพื้นที่ที่น้ำลดแล้วธนาคารต่างๆ จะเร่งเปิดให้บริการทันที แต่ถ้าไม่สามารถให้บริการได้จะช่วยเหลือโดยการประสานกับธนาคารในสาขาอื่น อย่างไรก็ตาม สถานการณ์ที่เกิดขึ้นสร้างความเสียหายมาก แต่ยังไม่สามารถประเมินความเสียหายได้ ซึ่งทางธนาคารจะมุ่งเน้นการดูแล ยื่นการผ่อนชำระ และรักษาวงเงินระยะสั้นให้แก่ประชาชน ขณะนี้มีธนาคารปิดให้บริการแล้ว 227 สาขา และตู้เอทีเอ็มไม่สามารถให้บริการได้กว่า 2,500 เครื่อง